## Pravilnik o potpori u sklopu Programa očuvanja izvornih i zaštićenih pasmina

### NN 3/2007 (8.1.2007.), Pravilnik o potpori u sklopu Programa očuvanja izvornih i zaštićenih pasmina

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**199**

Na temelju članka 54. stavka 5. Zakona o državnoj potpori u poljoprivredi,
ribarstvu i šumarstvu (»Narodne novine«, br. 87/02., 117/03., 82/04., 12/05.,
85/06. 141/06.), ministar poljoprivrede šumarstva i vodnoga gospodarstva donosi

## PRAVILNIK

### O POTPORI U SKLOPU PROGRAMA OČUVANJA IZVORNIH I ZAŠTIĆENIH PASMINA

I. OPĆE ODREDBE

Članak 1.

Ovim se Pravilnikom propisuju način i postupak za ostvarivanje potpore u sklopu
provedbe Programa očuvanja izvornih i zaštićenih pasmina domaćih životinja (u
daljnjem tekstu: Program).

Članak 2.

(1) Izvorne i zaštićene pasmine domaćih životinja iz članka 1. ovog Pravilnika
definirane su u Popisu izvornih i zaštićenih pasmina i sojeva domaćih životinja
te njihovom potrebnom broju (»Narodne novine«, br. 127/98., 73/03. i 39/06.).
(2) Pripadnost pojedine jedinke (grla/ kljuna) domaćih životinja nekoj od
izvornih i zaštićenih pasmina ili sojeva iz stavka 1. ovoga članka, utvrđuju
Hrvatski stočarski centar (u daljnjem tekstu HSC) ili druge uzgojne
organizacije, ovlaštene za bavljenje uzgoja uzgojno valjanih životinja određene
pasmine ili soja.

II. PROVEDBENE ODREDBE

Članak 3.

(1) Za odrasla upisana uzgojno valjana rasplodna grla izvornih i zaštićenih
pasmina i sojeva domaćih životinja čija je vrijednost efektivne veličine
populacije manja od 100, iznos potpora uvećava se za 50% od propisanog.
(2) Za provedbu izračuna efektivne veličine populacije svake izvorne i zaštićene
pasmine ili soja domaćih životinja iz članka 2. stavka 1. ovog Pravilnika,
nadležan je HSC.

Članak 4.

(1) Pravo na potporu u sklopu Programa ostvaruje komercijalno ili nekomercijalno
poljoprivredno gospodarstvo upisano u Upisnik poljoprivrednih gospodarstava (u
daljnjem tekstu: Korisnik) i to po odraslom grlu ili kljunu upisane uzgojno
valjane rasplodne izvorne i zaštićene pasmine za pripadajuće iznose propisane u
Zakonu o državnoj potpori u poljoprivredi, ribarstvu i šumarstvu.
(2) Uzgojno valjani podmladak izvornih i zaštićenih pasmina i sojeva goveda,
konja i magaraca ostvaruje potporu iz stavka 1. ovog članka u godini njihovog
rođenja.
(3) Pravo na potporu u sklopu Programa, isključuje pravo na ostvarenje poticaja
za iste životinje po drugim osnovama u kalendarskoj godini.
(4) Potporu iz stavka 1. i 2. ovoga članka ostvaruje Korisnik koji drži
minimalno poticanu količinu grla ili kljunova izvorne i zaštićene pasmine
domaćih životinja, pravodobno podnese zahtjev za potporu, te uz njega priloži
potvrdu nadležne veterinarske organizacije o obavljenoj kontroli zdravlja
životinja u skladu s »Naredbom o mjerama zaštite životinja od zaraznih i
nametničkih bolesti i njihovom financiranju«, koja je na snazi.
(5) Za uzgojno valjani podmladak izvornih i zaštićenih pasmina i sojeva iz
stavka 2. ovog članka, ne mora se priložiti potvrda nadležne veterinarske
organizacije o obavljenoj kontroli zdravlja životinja iz stavka 4. ovoga članka.

Članak 5.

Provedba Programa iz članka 1. ovog Pravilnika obuhvaća:
1. sustav za označavanje i registraciju domaćih životinja,
2. računalnu bazu cjelovitog sustava registracije životinja,
3. zahtjeve za potporu,
4. kontrolni sustav.

*Sustav za označavanje i registraciju domaćih životinja*
Članak 6.

(1) Sustav za označavanje i registraciju domaćih životinja iz članka 5. ovog
Pravilnika obuhvaća:
– označavanje životinja u uzgoju, te
– upis životinja u Središnji popis matičnih grla ili Središnji popis matičnih
jata.
(2) Središnji popis matičnih grla ili Središnji popisa matičnih jata jest
središnji skup svih podataka o uzgojno valjanim životinjama i matičnim jatima u
Republici Hrvatskoj, čija je obveza vođenja u nadležnosti Ministarstva
poljoprivrede, šumarstva i vodnoga gospodarstva (u daljnjem tekstu:
Ministarstvo), a provode ga HSC ili ovlaštene uzgojne organizacije.

*Računalna baza cjelovitog sustava registracije životinja*
Članak 7.

Računalnu bazu cjelovitog sustava registracije životinja iz članka 5. točka 2.
ovog Pravilnika uređuje i vodi HSC, a čine ju podaci iz:
1. Upisnika poljoprivrednih gospodarstava (u daljnjem tekstu: Upisnik),
2. Središnjih popisa matičnih grla,
3. Središnjih popisa matičnih jata, te
4. Evidencija obrađenih zahtjeva za potporu.

*Zahtjev za potporu*
Članak 8.

(1) Zahtjev za potporu iz članka 5. točka 3. ovog Pravilnika podnosi Korisnik
HSC-u, na obrascu IZP, koji se nalazi u Prilogu i sastavni je dio ovog
Pravilnika.
(2) Korisnik podnosi zahtjev za potporu do 15. siječnja za predhodnu godinu, a
iznimno za 2006. godinu, do 31. siječnja 2007. godine.
(3) Potpora se ostvaruje po grlu stoke ili po kljunu peradi jednom godišnje.
(4) Obveza HSC-a je obrađene zahtjeve za potporu dostaviti Ministarstvu
poljoprivrede, šumarstva i vodnoga gospodarstva (u daljnjem tekstu:
Ministarstvo).

*Kontrolni sustav*
Članak 9.

Kontrolni sustav iz članka 5. točka 4. ovog Pravilnika obuhvaća:
1. administrativnu kontrolu svih zahtjeva za potporu,
2. inspekcijski nadzor nad Korisnicima.

Članak 10.

(1) Administrativna kontrola zahtjeva za potporu podrazumijeva kontrolu njihove
usklađenosti s uvjetima iz ovog Pravilnika te usporedbu s podacima iz računalne
baze cjelovitog sustava registracije životinja sukladno članku 5. ovog
Pravilnika, a provodi ju HSC.
(2) HSC je dužan čuvati zaprimljene zahtjeve za potporu 5 (pet) godina.

Članak 11.

Za inspekcijski nadzor nadležna je poljoprivredna inspekcija u Ministarstvu
sukladno Zakonu o državnoj potpori u poljoprivredi, ribarstvu i šumarstvu.

*Isplata*
Članak 12.

(1) Ministarstvo doznačuje odobrena sredstva na račun Korisnika, koji je
udovoljio uvjetima iz ovog Pravilnika.
(2) Sredstva iz stavka 1. ovog članka osigurat će se na proračunskoj poziciji
Ministarstva za tekuću godinu.

III. PRIJELAZNE I ZAVRŠNE ODREDBE

Članak 13.

Stupanjem na snagu ovog Pravilnika, ukidaju se odredbe članka 35a. i 35.b
Pravilnika o načinu i uvjetima provedbe modela poticanja proizvodnje (»Narodne
novine«, br. 24/05., 105/05., 141/05., 40/06. i 86/06.).

Članak 14.

Ovaj Pravilnik stupa na snagu danom objave u »Narodnim novinama«.

Klasa: 011-02/06-01/96
Urbroj: 525-1-07-1
Zagreb, 2. siječnja 2007.

Ministar
**Petar Čobanković**, v. r.

![](dodatni/350497.gif)
![](dodatni/350498.gif)
![](dodatni/350499.gif)

Pravilnik, NN 3/2007-199
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)